Publiek kan nou óók in ruimte vaarDie bemanningslede. (Foto: SpaceX/Twitter) SpaceX sal vier mense wat nie ruimtevaarders is nie, Woensdag die ruimte instuur op ŉ drie dae lange vlug om die aarde. Dié kommersiële ruimtevaart is deur Jared Isaacman, ŉ Amerikaanse miljardêr, vlieënier en uitvoerende hoof van die betalingsverwerkingsmaatskappy Shift4 Payment, aangevra. Die presiese prys wat die 38-jarige miljardêr aan SpaceX betaal het om die vlug te verwesenlik, is nie bekend nie, maar beloop glo miljoene dollar. Drie lede van die publiek sal saam met Isaacman, wat die sendingbevelvoerder is, in die kapsule wees. Die vlug sal egter heeltemal outonoom bestuur word. Volgens SpaceX is die bemanningslede gekies om elk ŉ pilaar van die ruimtevaart te verteenwoordig. Hayley Arceneaux (29) sal “hoop” verteenwoordig aangesien sy as kind beenkanker oorleef het. Sy werk as ŉ doktersassistent in Memphis en sal die eerste persoon wees wat met ŉ prostese ruimte toe gaan. Chris Sembroski (42), ŉ veteraan van die Amerikaanse lugmag wat nou in die lugvaartbedryf werk, sal “vrygewigheid” verteenwoordig. ŉ 51-jarige professor in aardwetenskap wat in 2009 die kans misgeloop het om ŉ ruimtevaarder vir NASA te word, is die vierde bemanningslid. Sian Proctor sal “voorspoed” verteenwoordig en sal die vierde Afro-Amerikaanse vrou wees wat ruimte toe gaan. Die bemanning sal Woensdag om 20:00 (02:00 Donderdag Suid-Afrikaanse tyd) by NASA se Kennedy-ruimtesentrum in Florida gelanseer word. Hierdie vlug volg kort nadat die miljardêrs Richard Branson en Jeff Bezos, onderskeidelik in die Virgin Galactic- en Blue Origin-vuurpylvliegtuie, in Julie gevlieg het. SpaceX se Inspiration4-missie sal egter meer omvattend wees as ŉ paar minute in die hemelruim. Dié Crew Dragon-kapsule sal na verwagting verder as die wentelbaan van die Internasionale Ruimtestasie vlieg. “Die risiko is nie nul nie. Die onervare bemanningslede gaan in ŉ vuurpyl wees wat teen 28 500 km per uur om die aarde beweeg. In hierdie soort omgewing is daar beslis risiko’s,” het Isaacman gesê. Die bemanning het reeds maande lange opleiding, wat ervare ruimtevaarders ook ondergaan, ontvang. Gedurende die drie dae sal Isaacman, Arceneaux, Sembroski en Proctor se slaap, hartklop, bloedtoevoer en kognitiewe vermoëns ontleed word. Toetse sal ook voor en na afloop van die vlug uitgevoer word om die uitwerking van die vlug op hul liggame te bestudeer. Volgens SpaceX is die doel van die missie om die hemelruim in die toekoms meer toeganklik vir die publiek te maak. “In die hele geskiedenis het net minder as 600 mense al die hemelruim bereik, daarom is ons trots om deel van ŉ vlug te wees wat dit sal verander,” het Isaacman gesê. All smiles from our crew as we near launch of #Inspiration4. pic.twitter.com/UrBdOlxLPJ — Inspiration4 (@inspiration4x) September 12, 2021